Er du på mobilen? Klik her for at se Rundens Hold

19-årige Andreas Cornelius er med ekspresfart ved at skrive sig ind i historiebøgerne i FCK, side om side med klubbens måske bedste angriber gennem tiderne, Dame N'Doye.

Den unge løve scorede nemlig sit 13. sæsonmål og tangerede dermed klubrekorden for flest mål for FCK i en efterårssæson i Superligaen.

Både Dame N'Doye og César Santín scorede hver 13 mål i efteråret 2010. Det var rekordsæsonen, hvor Byens Hold løb fra alt og alle i Superligaen, som de vandt med vanvittige 81 point. OB halsede langt efter på andenpladsen med 55 skaldede point i tabellen.

På søndag kan Andreas Cornelius imidlertid sætte sin helt egen rekord, hvis han scorer igen mod FC Nordsjælland i efterårets sidste kamp. Ikke dårligt for en fodboldglad tjøvenhavner, der ikke ligefrem blev spået en stor fodboldkarriere, da han for to år siden driblede rundt på FCK's ungdomshold.

Se Andreas Cornelius og resten af Rundens Hold ved at klikke på spillerne i toppen af denne artikel. Er du enig i de 11 udvalgte?